b"\n_START_ARTICLE_\nCasquet circular\n_START_PARAGRAPH_\nEl casquet circular, o casquet cil\xc3\xadndric, \xc3\xa9s una lligadura militar r\xc3\xadgida, semir\xc3\xadgida o flexible, de contorn circular, part superior plana i al\xc3\xa7ada menor que la mitjana de les gorres. El catal\xc3\xa0 casquet circular equival a l'angl\xc3\xa8s round forage cap o pillbox cap; a l'espanyol gorro redondo; al franc\xc3\xa8s bonnet rond; a l'itali\xc3\xa0 berretto rotondo; al portugu\xc3\xa8s barrete cil\xc3\xadndrico o (col\xc2\xb7loquialment) tachinho; etc._NEWLINE_El casquet circular fou usat per alguns ex\xc3\xa8rcits europeus i euroamericans (el brasiler, per exemple) al llarg del segle XIX i a inicis del XX; tingu\xc3\xa9 pres\xc3\xa8ncia notable, sobretot, en els ex\xc3\xa8rcits brit\xc3\xa0nic, espanyol, portugu\xc3\xa8s i montenegr\xc3\xad. _NEWLINE_En l'\xc3\xbas civil el casquet circular ha estat tradicionalment la lligadura dels grums (d'hotel, d'oficina, etc.), cosa reflectida fidelment per la historieta en personatges com Espir\xc3\xba i el botones Sacarino. D'altra banda, als anys cinquanta i a inicis dels seixanta estigu\xc3\xa9 de moda una adaptaci\xc3\xb3 civil del casquet circular com a lligadura formal femenina.\n_START_SECTION_\nRegne Unit\n_START_PARAGRAPH_\nA l'ex\xc3\xa8rcit brit\xc3\xa0nic, fins a inicis del segle XIX les lligadures de caserna (forage caps) eren regimentals, com s'esdevenia sovint als ex\xc3\xa8rcits de l'\xc3\xa8poca; l'estil variava for\xc3\xa7a d'unitat en unitat, per b\xc3\xa9 que hi predominaven el casquet de caserna, imitacions t\xc3\xa8xtils del Kaskett austr\xc3\xadac i, tamb\xc3\xa9, avantpassats del casquet circular. _NEWLINE_El 1812 fou adoptat el casquet circular com a lligadura de diari i passeig per a tot l'ex\xc3\xa8rcit brit\xc3\xa0nic (excepci\xc3\xb3 feta dels regiments escocesos), paper que conservaria, en una varietat de models successius, durant bona part del segle. El model predominant a partir de 1834 fou el Kilmanrock, amb un pomp\xc3\xb3 a la part superior; la versi\xc3\xb3 de Kilmanrock usada entorn de 1860 \xc3\xa9s de les m\xc3\xa9s representatives del casquet circular. _NEWLINE_Malgrat el reglament, molt sovint la tropa us\xc3\xa0 el casquet circular en campanya, sobretot a les col\xc3\xb2nies, en detriment del xac\xc3\xb3 llavors reglamentari; a la Guerra de Crimea, per exemple, fou d'\xc3\xbas general. En aquestes ocasions, l'oficialitat tendia a canviar el xac\xc3\xb3 per la respectiva lligadura casern\xc3\xa0ria, una gorra de plat d'estil peculiar adoptada el 1829. _NEWLINE_A partir de 1868 el Kilmarnock fou substitu\xc3\xaft progressivament pel glengarry, mena de casquet de caserna d'origen escoc\xc3\xa8s. Emper\xc3\xb2, el casquet circular sobreviuria en l'uniforme de passeig fins que ambdues lligadures foren reempla\xc3\xa7ades per un casquet de caserna de tipus modern (m\xc3\xa9s o menys calcat de la cavalleria austr\xc3\xadaca) el 1894. _NEWLINE_Encara avui el casquet circular \xc3\xa9s la lligadura de diari dels gurkhes.\n_START_SECTION_\nEspanya\n_START_PARAGRAPH_\nA l'ex\xc3\xa8rcit espanyol, a partir de 1839 hi hagu\xc3\xa9 un \xc3\xbas discontinu del casquet circular en certes armes o cossos. Com a lligadura de caserna d'\xc3\xbas general, la seva implantaci\xc3\xb3 pr\xc3\xa0cticament \xc3\xa9s paral\xc2\xb7lela a la del ros: successivament l'adopten la cavalleria (1859) i l'artilleria (1860), que en faran \xc3\xbas continuat fins al segle XX. En la infanteria, en canvi, a partir de 1869 s'alternaren per\xc3\xadodes d'\xc3\xbas del casquet circular amb retorns del casquet de caserna tradicional i amb borla (gorrillo isabelino). _NEWLINE_El 1901 el casquet circular esdev\xc3\xa9 reglamentari per a la totalitat de l'ex\xc3\xa8rcit espanyol. En teoria era exclusivament lligadura de diari i passeig; en la pr\xc3\xa0ctica, fou usat sovint en campanya, en detriment del ros reglamentari, en les guerres colonials: a Cuba, Puerto Rico i Fiipines fins al 1898, i, a partir de 1905, al Marroc. _NEWLINE_El casquet circular era del color de l'uniforme, \xc3\xa9s a dir, generalment blau mar\xc3\xad, i duia vius de cos o arma. L'adopci\xc3\xb3 del caqui per a l'uniforme de campanya (1914) no afect\xc3\xa0 pas el casquet. _NEWLINE_El casquet circular espanyol era flexible; quan no es duia posat, es desava, plegat, en una musclera. Els veterans tenien com a passatemps llan\xc3\xa7ar el casquet a terra de manera que rebot\xc3\xa9s i torn\xc3\xa9s a la m\xc3\xa0. _NEWLINE_El casquet circular de l'ex\xc3\xa8rcit espanyol s'exting\xc3\xad el 1926, substitu\xc3\xaft per la boina i el barret tou. Al si dels carrabiners i de la Gu\xc3\xa0rdia Civil, cossos polic\xc3\xadacs de titularitat militar, subsistiria encara fins al 1935.\n_START_SECTION_\nPortugal\n_START_PARAGRAPH_\nA l'ex\xc3\xa8rcit portugu\xc3\xa8s, segurament per influ\xc3\xa8ncia brit\xc3\xa0nica, el casquet circular fou adoptat el 1834 com a lligadura casern\xc3\xa0ria de tropa; amb alguna intermit\xc3\xa8ncia del casquet de borla d'estil franco-espanyol (1852-1868), fou la lligadura m\xc3\xa9s caracter\xc3\xadstica del soldat portugu\xc3\xa8s de manera quasi ininterrompuda fins al 1920, que el substitut\xc3\xad un casquet de caserna d'estil modern. En la pr\xc3\xa0ctica, i sobretot al llarg del segle XIX, sovint era usat tamb\xc3\xa9 en campanya, conjuntament amb la jaqueta curta, atesa la pen\xc3\xbaria de mitjans, que for\xc3\xa7ava la tropa a fer el m\xc3\xa0xim \xc3\xbas d'aquest pequeno uniforme casernari per tal de preservar el grande uniforme (amb xac\xc3\xb3 i casaca o, m\xc3\xa9s endavant, xac\xc3\xb3 baix i guerrera, etc.) per a les grans ocasions. El casquet circular portugu\xc3\xa8s era del color de l'uniforme, \xc3\xa9s a dir, blau mar\xc3\xad (azul-ferrete), amb vius d'arma, i no sembla que fos alterat amb l'adopci\xc3\xb3 del gris per a campanya (1904). Col\xc2\xb7loquialment es coneixia com a tachinho ('olleta'), per la forma._NEWLINE_El casquet circular continua avui en \xc3\xbas a Portugal com a part de l'uniforme dels estudiants de dues escoles militars: Col\xc3\xa9gio Militar i Instituto dos Pupilos do Ex\xc3\xa9rcito.\n_START_SECTION_\nMontenegro\n_START_PARAGRAPH_\nEl cas de Montenegro \xc3\xa9s especial: almenys des d'inicis del segle XIX la lligadura masculina habitual hi era un casquet circular (\xd1\x86\xd1\x80\xd0\xbd\xd0\xbe\xd0\xb3\xd0\xbe\xd1\x80\xd1\x81\xd0\xba\xd0\xb0 \xd0\xba\xd0\xb0\xd0\xbf\xd0\xb0 o crnogorska kapa, 'gorra montenegrina'), for\xc3\xa7a ornamentat, d'origen independent dels casquets an\xc3\xa0legs euroccidentals. _NEWLINE_Tradicionalment, i encara durant tot el segle XIX, els montenegrins eren un poble en armes: la totalitat de la poblaci\xc3\xb3 masculina \xc3\xbatil era experta en l'\xc3\xbas d'armes blanques i de foc; en cas necessari se'n decretava la mobilitzaci\xc3\xb3, i en aix\xc3\xb2 consistia, b\xc3\xa0sicament, l'ex\xc3\xa8rcit montenegr\xc3\xad. Dins aquesta l\xc3\xb2gica, l'ex\xc3\xa8rcit montenegr\xc3\xad combatia en indument\xc3\xa0ria civil, la qual, per\xc3\xb2, era tan caracter\xc3\xadstica que equivalia a un uniforme: casquet circular, brusa ampla amb llargs faldons, armilla brodada, faixa (amb armes personals), cal\xc3\xa7ons bombatxos, mitges, opanci... \xc3\x89s probable, doncs, que l'ex\xc3\xa8rcit montenegr\xc3\xad fos el primer del m\xc3\xb3n a combatre cofat de casquet circular. _NEWLINE_Reorganitzat com a ex\xc3\xa8rcit permanent el 1906, el 1910 l'ex\xc3\xa8rcit montenegr\xc3\xad adopt\xc3\xa0, per primera volta, un uniforme militar pr\xc3\xb2piament dit, de color caqui i de tall modern, modelat en part sobre la tradici\xc3\xb3 russa, amb gorra de plat per als oficials, etc. L'element m\xc3\xa9s caracter\xc3\xadstic del nou uniforme fou la lligadura de la tropa (i, en campanya, tamb\xc3\xa9 dels oficials), que, l\xc3\xb2gicament, era el casquet circular: una versi\xc3\xb3 simplificada del casquet civil tradicional, sense l'ornamentaci\xc3\xb3, en color caqui i amb l'emblema estatal al front. Fou amb aquest uniforme, casquet circular incl\xc3\xb2s, que l'ex\xc3\xa8rcit montenegr\xc3\xad combat\xc3\xa9 en totes dues guerres balc\xc3\xa0niques (1912-1913) i en la Primera Guerra Mundial, fins que, amb l'extinci\xc3\xb3 de l'Estat montenegr\xc3\xad (octubre-novembre 1918), les seves forces s'incorporaren al nou ex\xc3\xa8rcit iugoslau. _NEWLINE_El casquet circular ha restat a Montenegro com a lligadura exclusivament civil, avui dia ja estricament folkl\xc3\xb2rica, i continua essent-hi un s\xc3\xadmbol de l'orgull de pa\xc3\xads."